এ বার চাপাতির ঘায়ে খুন করার হুমকি দেওয়া হল  বাংলাদেশের বিশিষ্ট লেখক ও অধ্যাপক আনিসুজ্জামানকে। এ দিন বিকেলে অচেনা নম্বর থেকে তাঁর মোবাইল ফেনে একটি এসএমএস আসে। তাতে লেখা ছিল, চাপাতির কোপে খুন হতে না-চাইলে ব্লগারদের সমর্থন করা ছাড়ুন। প্রধানমন্ত্রী শেখ হাসিনার বিরুদ্ধেও কিছু কটু কথা তাতে লেখা ছিল। বাংলাদেশে সম্প্রতি চোরাগোপ্তা হামলায় চার লেখক-ব্লগার ও এক প্রকাশক খুন হয়েছেন। এক পুলিশও হামলায় খুন হয়েছেন। এ দিনও রাস্তায় মোতায়েন এক মিলিটারি পুলিশের উপরে হামলা হয়েছে। আততায়ীদের চিহ্নিত করে গ্রেফতারে সরকার ব্যর্থ হওয়ায় এ দিনই বাংলাদেশের ডজন খানেক বিশিষ্ট ব্যক্তি একটি বিবৃতি জারি করেছেন। আনিসুজ্জামান, কামাল লোহানী, সিরাজুল ইসলাম চৌধুরী, আবেদ খান, শাহরিয়ার কবীররা এই বিবৃতিতে খুনিদের অবিলম্বে ধরার দাবি জানিয়েছেন। তার পরেই খুনের হুমকি পেলেন ঢাকা বিশ্ববিদ্যালয়ের প্রাক্তন অধ্যাপক আনিসুজ্জামান।